MONITOR EXTERN Nr.15

 

1. Situaţia din Irak

 

Cu prilejul reuniunii miniştrilor de externe din statele membre G8 (SUA, Canada, Japonia, Franţa, Germania, Marea Britanie, Italia şi Rusia), care a avut loc recent la Washington, reprezentanţii unor ţări membre ale coaliţiei din Irak s-au referit la o retragere a trupelor lor din această ţară, dacă viitorul guvern al acestei ţări o va cere. Secretarul de stat american, Colin Powell, şi omologii săi britanic, Jack Straw, italian, Franco Frattini, şi japonez, Yoriko Kawaguchi, au declarat în cadrul reuniunii că soldaţii din ţările lor vor pleca din Irak dacă guvernul irakian ce va fi instalat la 30 iunie o va cere. O poziţie similară a exprimat şi Australia, prin Ministerul de Externe. 

Totuşi, responsabilii menţionaţi au apreciat că această ipoteză este, în opinia lor, foarte puţin probabilă ţinând cont de situaţia din Irak şi de caracterul temporar al viitorului guvern irakian, care urmează să cedeze locul după alegerea unui for legislativ, la începutul anului 2005. La Bagdad, administratorul american, Paul Bremer, a pronunţat şi el cuvântul "retragere" dar a estimat, la fel ca şi ceilalţi diplomaţi, puţin probabilă o asemenea eventualitate. 

Ceilalţi membri ai G8 care s-au opus războiului din Irak - Franţa, Rusia, Canada - au făcut cunoscut că nu au intenţia de a trimite trupe în Irak nici după 30 iunie.

În acelaşi context, într-o intervenţie radiodifuzată, preşedintele american George W. Bush a afirmat că SUA îşi vor menţine trupele în Irak pentru a asigura securitatea acestei ţări şi după 30 iunie, data transferului de suveranitate către un guvern irakian interimar. "Misiunea vitală a trupelor noastre care contribuie la asigurarea securităţii ţării va continua şi după 1 iulie 2004", a declarat preşedintele american, precizând că acestea vor rămâne până când irakienii înşişi vor fi în măsură să facă acest lucru. "Trebuie să înfruntăm inamicul şi să rămânem în ofensivă până când aceşti ucigaşi vor fi înfrânţi", a mai spus George W. Bush, aducând în discuţie cazul asasinilor civilului american Nicholas Berg şi încercând, potrivit analiştilor, să deturneze atenţia opiniei publice de la abuzurile comise de militari ai forţelor SUA asupra prizonierilor irakieni.

*

"Saddam Hussein şi alţi 100 de responsabili ai fostului regim, care se află în custodia coaliţiei din Irak, vor fi predaţi irakienilor înainte de 30 iunie", a declarat Salem Chalabi, director al administraţiei responsabile cu organizarea tribunalului special care-l va judeca pe fostul dictator. "Saddam Hussein, Tarek Aziz, Ali Hassan al-Majid şi ceilalţi vor fi predaţi irakienilor înainte de transferul de suveranitate de la 30 iunie, iar procesul lor va începe în 2005", a adăugat el, cu prilejul unei vizite în Kuweit, unde s-a deplasat pentru a strânge probe pentru procesul lui Saddam Hussein şi a foştilor săi colaboratori. 

*

Secretarul general al ONU, Kofi Annan, s-a declarat şocat de atentatul comis la 17 mai a.c., la Bagdad, în urma căruia şi-a pierdut viaţa preşedintele în exerciţiu al Consiliului de guvernare de tranziţie din Irak, Ezzedin Salim, dar a dat asigurări că eforturile vor continua pentru stabilizarea situaţiei din această ţară. "Sunt cu adevărat şocat de moartea tragică a preşedintelui Consiliului de guvernare irakian. Eforturile pentru crearea unui climat de stabilitate în Irak vor continua şi sper că acest eveniment tragic nu le va afecta", a declarat Kofi Annan la sediul ONU din New York. 

Un mesaj publicat în numele "Mişcării de rezistenţă arabă", o grupare până acum necunoscută, a revendicat atentatul în care a fost ucis preşedintele în exerciţiu al Consiliului de Guvernare de Tranziţie din Irak, Ezzedin Salim. În atentat au fost ucise nouă persoane, printre care şi autorul său. Gruparea afirmă că va continua "lupta sfântă, până la eliberarea Irakului şi Palestinei". 

 

2. Situaţia din Orientul Mijlociu

 

Premierul israelian, Ariel Sharon, a declarat, la 10 mai a.c., că Israelul va continua lupta şi atacurile împotriva inamicilor săi, "oriunde acţionează sau se ascund aceştia", ca urmare a recentului atentat palestinian din Gaza, soldat cu moartea a şase militari israelieni. "Vom plăti preţul pentru a asigura securitatea israelienilor. Vom lupta împotriva unui inamic crud şi inuman şi nu vom înceta să combatem aceste persoane şi să le atacăm oriunde acţionează sau se ascund", a declarat A. Sharon, în preambulul discursului susţinut în Parlament, cu ocazia celebrării victoriei Aliaţilor asupra Germaniei naziste. 

Premierul a convocat o reuniune de urgenţă a Cabinetului pentru Securitate, în cadrul căreia s-a dorit stabilirea unui set de măsuri drept reacţie la atacul din Gaza, se arată într-un comunicat al Executivului. Militarii israeliani, care luau parte la o incursiune armată, în Gaza, au murit după ce transportorul blindat în care se aflau a fost distrus de o bombă şi a luat foc în cartierul Zeitun, atacul fiind revendicat de mişcarea radicală Hamas.

În cursul reuniunii, premierul Ariel Sharon a confirmat că trupele israeliene vor rămâne la Gaza până ce vor fi recuperate cadavrele celor şase soldaţi pentru a fi înhumate în Israel. Ministrul israelian al Apărării, Shaoul Mofaz, şi şeful Statului Major al armatei, generalul Moshe Yaalon, care au luat parte la reuniunea de urgenţă, au declarat că "Israelul va efectua o operaţiune în Gaza pentru a recupera cadavrele sau rămăşiţele pământeşti ale militarilor israelieni". "Militarii, unităţile de geniu, vehiculele blindate şi aviaţia iau parte la această operaţiune, care se va prelungi cât timp este necesar. Nu vom da dovadă de clemenţă faţă de cei care au profanat cadavrele militarilor noştri şi nu vom încuraja negocierile în vederea recuperării corpurilor soldaţilor", a precizat şeful Statului Major. 

Preşedintele israelian, Moshe Katzav, a declarat, la 16 mai a.c., în urma unei manifestaţii de sprijin faţă de retragerea din Fâşia Gaza, organizată la Tel Aviv şi la care au luat parte 150.000 de persoane, că majoritatea populaţiei susţine această iniţiativă. "Am sentimentul că majoritatea populaţiei crede că trebuie să ne retragem din Fâşia Gaza", a precizat el. Preşedintele israelian nu a menţionat dacă este de acord cu retragerea militară din regiune şi cu evacuarea celor 21 de colonii evreieşti din zonă. "Acestea sunt chestiuni politice controversate asupra cărora preşedintele nu se poate pronunţa", a subliniat el. M. Katzav a apreciat că votul membrilor Likud, care au respins planul elaborat de premierul Ariel Sharon, nu este clar. "Nu ştiu dacă acest vot exprimă opoziţia membrilor Likud faţă de retragerea din Gaza sau faţă de caracterul unilateral al acesteia", a declarat el. Preşedintele a mai subliniat că Israelul trebuie "să identifice mijloacele de consolidare a elementelor rezonabile şi moderate din rândul palestinienilor pentru a putea purta negocieri". 

Conform rezultatelor sondajelor de opinie, mai mult de 70% dintre israelieni s-au pronunţat în favoarea retragerii din Fâşia Gaza. În timpul manifestaţiei de la Tel Aviv, liderul opoziţiei laburiste, Shimon Peres, a declarat că nu este vorba de un "miting al stângii, ci de unul al majorităţii populaţiei". Demonstraţia a fost organizată de principalele trei partide de opoziţie, precum şi de mişcarea "Pace Acum", care se opune colonizării. 

În aceeaşi ordine de idei, Curtea Supremă israeliană a respins, la 16 mai a.c., un apel formulat împotriva distrugerii caselor palestiniene din Rafah de către armata israeliană. Magistraţii Curţii Supreme israeliene au apreciat că demolările de locuinţe care au avut loc până în prezent "nu au fost decise cu titlul de represalii sau de descurajare, ci din motive operaţionale şi, în aceste condiţii, nu există motive pentru a le interzice". Curtea a emis anterior un ordin provizoriu prin care interzicea distrugerea caselor, "cu excepţia situaţiilor de luptă, până la adoptarea unei decizii asupra legalităţii a 13 apeluri formulate de familiile palestiniene". De asemenea, mai mult de 1.000 de palestinieni au protestat, la Rafah, ca urmare a demolării locuinţelor lor de către armata israeliană, a informat Agenţia ONU pentru sprijinirea refugiaţilor palestinieni (UNRWA). 

Comandantul trupelor din Fâşia Gaza, generalul Shmuel Zakai, a precizat că 40 de case au fost demolate în timpul operaţiunii de căutare a rămăşiţelor militarilor israelieni ucişi. "Este complet greşit să fim acuzaţi că am distrus aceste case pentru a ne răzbuna sau cu titlu de pedeapsă colectivă (....). Locuinţele pe care le-am distrus erau utilizate de palestinieni care trăgeau asupra militarilor noştri sau care se ascundeau, după comiterea de atacuri cu obuze de mortieră", a adăugat S. Zakai. Armata israeliană a primit permisiunea de a distruge casele pentru a extinde culoarul care separă Fâşia Gaza de Egipt, operaţiune menită să împiedice săparea de tuneluri în vederea contrabandei cu arme, a anunţat un responsabil israelian. 

 

3. Lucrările Forumului economic mondial 

 

Reformele politice din ţările arabe au dominat dezbaterile din cadrul Forumului economic mondial desfăşurate în perioada 15-17 mai a.c., forum ce a reunit, pe ţărmul iordanian al Mării Moarte, circa 850 de participanţi din peste 50 de ţări. Această reuniune internaţională s-a desfăşurat, potrivit analiştilor, într-un moment în care în regiunea cunoaşte o perioadă de instabilitate ca urmare a escaladării violenţelor în Irak şi a conflictului israeliano-palestinian, ceea ce a făcut ca proiectele economice să fie lăsate pe planul al doilea. 

Din cele 30 de sesiuni de dezbatere, mai mult de jumătate au fost consacrate subiectelor legate de reforme precum buna guvernare, societatea civilă şi locul femeii în politică, conflictul israeliano-arab, tranziţia în Irak şi politica americană. Totodată, au fost dezbătute teme precum terorismul şi impactul lui asupra reformelor politice şi economice, creşterea numărului locurilor de muncă în regiune, tensiunile între creştinism şi islam, educaţie, tehnologia informaţiei şi liberalizarea comerţului.

Conflictul israeliano-palestinian, situaţia din Irak, provocările dezvoltării umane şi ascensiunea extremismului rămân obstacole în calea păcii şi prosperităţii în regiune şi în lume, a afirmat, în discursul său de deschidere, regele Iordaniei, Abdullah al II-lea. Suveranul iordanian a pledat, de asemenea, pentru ca liderii politici mondiali să se angajeze "o dată pentru totdeauna în favoarea creării unui stat palestinian". 

SUA consideră că democraţia şi dezvoltarea economică sunt singurele mijloace pentru a contracara întărirea poziţiei mişcărilor extremiste în ţările arabe, secretarul de stat american, Colin Powell, punând accent pe necesitatea realizării reformelor în Orientul Mijlociu. Pentru ţările din zonă, însă, "principalele surse ale terorismului şi extremismului sunt ocuparea de către Israel a teritoriilor arabe, sprijinul necondiţionat al Washingtonului pentru statul evreu, precum şi ocuparea Irakului", a declarat oficialul american. 

Deşi majoritatea ţărilor arabe au respins planul american de reforme intitulat "Iniţiativa privind Marele Orient Mijlociu", fiind considerat ca fiind o ingerinţă în problemele lor interne, acesta a fost introdus pe ordinea de zi a summit-ului de la Tunis, care va avea loc în perioada 22-23 mai a.c. 

Ministrul irakian de externe, Hoshyar Zebari, a declarat că prezenţa forţelor coaliţiei în această ţară este necesară pentru evitarea unui război civil. "O retragere prematură a forţelor coaliţiei ar fi dezastruoasă pentru Irak", a subliniat el. "Vor exista divizări şi chiar un război civil, dacă forţele coaliţiei se vor retrage prematur. Ele constituie deocamdată cele mai bune garanţii ale unităţii Irakului, în vederea împiedicării intervenţiilor regionale în problemele irakiene. Noi, irakienii, avem nevoie ca aceste forţe să rămână până când vom putea prelua controlul", a adăugat Hoshyar Zebari. 

 

4. Aplicarea de sancţiuni de către SUA împotriva Siriei

 

Casa Albă a anunţat, la 12 mai a.c., că a decis să aplice sancţiuni împotriva Siriei, acuzată de terorism, de fabricarea armelor de distrugere în masă şi de sabotarea eforturilor americane de stabilizare şi reconstrucţie a Irakului. "Prin aplicarea acestor sancţiuni, preşedintele George W. Bush demonstrează determinarea Statelor Unite de a răspunde susţinerii pe care Guvernul sirian o acordă grupărilor teroriste, menţinerii prezenţei militare în Liban, eforturilor de a se dota cu arme de distrugere în masă şi acţiunilor de sabotare a eforturilor americane şi internaţionale de a stabiliza şi reconstrui Irakul", se arată într-un comunicat al Casei Albe. 

Sancţiunile prevăd interdicţii pentru avioanele Guvernului sirian de a decola sau ateriza în Statele Unite, interzicerea exporturilor de armament şi alte produse din Statele Unite spre Siria, cu excepţia alimentelor şi medicamentelor. Departamentul american al Trezoreriei a decis să blocheze conturile Băncii Comeciale ale Siriei din cauza operaţiunilor de spălare de bani. De asemenea, vor fi blocate şi averile unor cetăţeni sirieni sau unor instituţii guvernamentale din această ţară. "Preşedintele SUA va impune sancţiuni suplimentare dacă autorităţile siriene nu vor lua măsuri concrete pentru a nu mai sprijini terorismul, pentru a suspenda programele de fabricare a armelor de distrugere în masă, a retrage trupele din Liban şi a coopera în totalitate cu membrii comunităţii internaţionale pentru a stabiliza şi reconstrui Irakul", se mai afirmă în comunicatul Casei Albe. Sancţiunile, prevăzute de "Syria Accountability Act", au fost aprobate de Congres, la 11 noiembrie 2003.

Preşedintele sirian, Bachar al-Assad, a declarat că ţara sa "nu are arme de distrugere în masă", aşa cum afirmă Statele Unite. B. Assad a subliniat că "Statele Unite nu au prezentat probe care să confirme intrarea unor combatanţi străini în Irak prin Siria". Preşedintele ţării a respins acuzaţiile Administraţiei americane conform cărora Siria a oferit adăpost pe teritoriul său organizaţiilor palestiniene precum grupările Hamas şi Jihadul Islamic, care au comis atentate sinucigaşe împotriva Israelului. "Prezenţa birourilor organizaţiilor palestiniene are legătură doar cu activităţile de informare. Liderii acestor grupări se află în teritoriile palestiniene", a menţionat B. Assad. 

Sancţiunile pe care Casa Albă le va aplica în cazul Siriei sunt incorecte şi nejustificate, a declarat, la rândul său, premierul sirian, Mohammad Naji Otri. "Sancţiunile nu vor avea nici un efect asupra Siriei", a declarat M. Otri, care a cerut Statelor Unite "să revină asupra deciziei şi să nu provoace probleme între cele două ţări". 

În răspunsul său, preşedintele american a declarat că "Statele Unite vor răspunde într-o manieră pozitivă dacă Guvernul sirian va demonstra că intenţionează sincer să lupte pentru o pace adevărată prin combaterea terorismului şi violenţelor, prin renunţarea la programele de dezvoltare a armelor de distrugere în masă şi prin respectarea independenţiei şi suveranităţii Libanului. Guvernul sirian trebuie să înţeleagă că doar conduita sa va determina durata sancţiunilor şi eventualitatea impunerii altora, în cazul în care nu va da dovadă de o abordare mai constructivă în ceea ce priveşte relaţiile cu ţările învecinate, problema armelor de distrugere în masă şi terorismul". "Parcurgem o etapă importantă în Orientul Mijlociu. Solicit Guvernului sirian să se alăture celor care s-au angajat în procesul de aplicare a reformelor economice şi politice, această decizie fiind în primul rând benefică pentru sirieni", a concluzionat George W. Bush.

5. Probleme actuale privind combaterea terorismului 

 

Autorităţile portugheze nu consideră foarte grave avertismentele transmise de Departamentul de Stat american asupra riscurilor de atentate teroriste, pe perioada campionatului european de fotbal, care se va desfăşura între 12 iunie şi 4 iulie, în această ţară. "Din câte ştiu, Departamentul de Stat a publicat deja, anul acesta, 200 de avertismente privind posibile situaţii de risc", a afirmat premierul portughez Jose Manuel Durao Barroso, în cadrul unei conferinţe de presă comune cu omologul său irlandez, Bertie Ahern. "Avertismentul american recunoaşte şi faptul că autorităţile portugheze sunt în alertă şi sunt bine pregătite pentru a face faţă tuturor situaţiilor dificile. Am luat deja toate măsurile pentru a reduce posibilitatea unor evenimente negative la Euro 2004", a adăugat şeful guvernului portughez. 

Printre măsurile excepţionale ce vor fi adoptate, premierul a reamintit că NATO a acceptat ca avioanele-radar AWACS să supravegheze spaţiul aerian portughez în timpul Euro 2004. De asemenea, Portugalia a anunţat restabilirea controalelor la frontiere, în perioada 26 mai - 4 iulie. 

"Îngrijorările americane sunt exagerate", a declarat responsabilul pentru securitatea Euro 2004, colonelul Leonel de Carvalho. "Nu există nici un motiv de alarmă", a adăugat el, subliniind că Portugalia nu figurează pe lista celor 30 de state cu risc de atac terorist, transmisă de către ambasadorul american la Lisabona.

*

O grupare teroristă de extremă stângă din Grecia, "Lupta Revoluţionară", a revendicat atentatul comis la 5 mai asupra unui comisariat din Atena şi i-a ameninţat pe turiştii care vor veni la Jocurile Olimpice, în perioada 13-29 august a.c. "Toţi reprezentanţii firmelor internaţionale, mercenarii străini, oamenii politici sau turiştii occidentali bogaţi care vor să vină la Jocurile Olimpice sunt indezirabili", se arată într-un comunicat al grupării teroriste. 

Atentatul comis cu exact 100 de zile înainte de Jocurile Olimpice nu s-a soldat cu victime, ci doar cu pagube materiale. Guvernul grec a minimalizat consecinţele atentatului, apreciind că autorii atacului nu au o mare capacitate operaţională şi, în plus, nu există dovezi că ar fi ameninţate Jocurile Olimpice. Gruparea "Lupta Revoluţionară" a revendicat mai multe atacuri în ultimele luni, în special atentatul de la un tribunal din Atena, în septembrie 2003, soldat cu un rănit. 

Alte două dispozitive incendiare au explodat, la 13 mai a.c., la periferia oraşului Atena, în faţa unei bănci elene, sponsor al Jocurilor Olimpice, provocând pagube materiale minore. Acest atentat a avut loc la o zi după încheierea ultimei vizite a comisiei de coordonare a Comitetului Internaţional Olimpic, prezidat de Denis Oswald, care şi-a reafirmat încrederea în măsurile de securitate instituite de autorităţile elene. Guvernul elen a anunţat suplimentarea bugetului şi a personalului, în vederea asigurării securităţii Jocurilor Olimpice. Aproximativ 7.000 de membri ai serviciilor elene de securitate vor fi mobilizaţi în acest scop, la Atena, cu 20.000 mai mulţi decât se anunţase iniţial, iar bugetul va fi de circa un miliard de euro.

*

Mandatul Grupului de Acţiune Financiară (GAFI), care are sarcina de a proteja sistemul financiar mondial de acţiunile de spălare de bani sau de finanţare a terorismului, a fost prelungit cu încă opt ani, până în decembrie 2012. "Acest nou mandat de opt ani demonstrează că membrii GAFI rămân uniţi în angajamentul de a combate acţiunile teroriste şi criminalitatea internaţională, reprezentând un semn de încredere în GAFI, ca instrument important în această luptă", se afirmă într-un comunicat al Grupului. 

Înfiinţat în 1989 pentru a lupta împotriva acţiunilor de spălare de bani, GAFI a primit atribuţii extinse la sfârşitul anului 2001, începând să combată finanţarea terorismului, după atentatele de la 11 septembrie din Statele Unite. Organism independent al cărui secretariat este asigurat de Organizaţia pentru Cooperare şi Dezvoltare Economică (OECD), GAFI are 31 de membri, majoritatea din ţările occidentale, la care se adaugă Comisia Europeană şi Consiliul de Cooperare din zona Golfului. Rusia şi Africa de Sud au aderat de curând la acest grup, iar India şi China ar putea deveni membre în viitorul apropiat. 

În comunicatul GAFI se precizează că, în viitor, Grupul va continua "să elaboreze norme împotriva spălării banilor şi pentru combaterea terorismului, în condiţiile unui sistem financiar din ce în ce mai sofisticat, asigurându-se că aceste norme vor fi respectate la nivel mondial. GAFI se va concentra asupra metodelor ilegale şi neconvenţionale de finanţare a terorismului şi spălare a banilor, combătând inclusiv sistemele alternative de transfer de fonduri, care funcţionează cu ajutorul unor firme-fantomă".

Printre metodele neoficiale se numără "hawala", care permite transferul de fonduri printr-un intermediar nespecializat şi fără a lăsa urme. Acest sistem se bazează pe încrederea conferită adesea de legăturile de rudenie sau din cadrul unor clanuri, fiind utilizat în Orientul Mijlociu. Metoda a început să fie folosită mai frecvent după atentatele de la 11 septembrie 2001. 

Membrii GAFI au cerut sporirea cooperării cu Fondul Monetar Internaţional (FMI) şi cu Banca Mondială, pentru a combate mai eficient acţiunile de spălare a banilor şi finanţarea terorismului. Aceste decizii au fost luate recent în cursul unei sesiuni ministeriale a GAFI, cu ocazia reuniunii Consiliului OECD.

*

La 17 mai a.c., Uniunea Europeană a adăugat zece grupări radicale italiene - printre care şi Brigăzile Roşii - pe lista neagră a organizaţiilor suspectate de terorism. UE a elaborat această listă după atentatele din 11 septembrie 2001 din Statele Unite ale Americii, iar statele membre sunt obligate să îngheţe fondurile şi să blocheze conturile bancare ale organizaţiilor ce figurează pe listă, precum şi să facă schimb de informaţii în legătură cu grupările secrete şi cu presupuşii lor membri. 

Printre cele zece grupări se numără şi "Brigăzile Roşii - Partidul Comunist Combatant", un urmaş al grupării de extremă stânga Brigăzile Roşii, care a acţionat în Italia pe parcursul anilor '70-'80. Gruparea adăugată pe lista UE se află în spatele atacului din martie 2002, în care şi-a perdut viaţa Marco Biagi, consilierul ministrului italian al muncii şi coautor al mai multor reforme controversate. De asemenea, pe listă se mai regăseşte şi "Federaţia Informală a Anarhiştilor", care a expediat, la sfârşitul anului 2003, o serie de scrisori-bombă mai multor oficiali europeni, printre care şi Romano Prodi. Celelalte opt grupări sunt acuzate că se află în spatele mai multor atacuri şi al expedierii unor scrisori-bombă îndreptate împotriva unor procurori, poliţişti, jurnalişti, oameni de afaceri şi politicieni italieni.

6. Acţiuni şi sondaje de opinie în perspectiva alegerilor pentru Parlamentul European

 

La mai puţin de o lună până la alegerile pentru Parlamentul European, partidele politice au început să se regrupeze şi să îşi prezinte programele electorale. 

▪ Uniunea pentru Majoritatea Prezidenţială (UMP)

În ajunul reuniunii forurilor naţionale ale Uniunii pentru Majoritatea Prezidenţială, preşedintele său, Alain Juppé şi directorul de campanie, Pierre Lequillier au participat în localitatea germană Sarrebruck la lansarea campaniei Uniunii Creştin-Democrate (CDU) alături de preşedintele CDU, Angela Merkel şi de fostul cancelar, Helmut Kohl. 

Alain Juppé, care a depus multe eforturi pentru ca formaţiunea sa să aibă un rol important în cadrul Partidului Popular European, a reafirmat importanţa cuplului franco-german, "inima proiectului său pentru Uniune". Nicolas Sarkozy, ministrul francez al economiei, finanţelor şi industriei a adoptat însă o poziţie diferită. "Europa cu 25 de state ne va obliga să regândim elementul care trebuie să fie nucleul central şi federalizator", a declarat oficialul francez, care a invitat publicul să redescopere Spania sau chiar Marea Britanie.

▪ Uniunea pentru Democraţie Franceză (UDF)

Mai mulţi reprezentanţi ai partidelor europene de centru, susţinătorii unei Europe federale, s-au alăturat preşedintelui Uniunii pentru Democraţia Franceză (UDF), Francois Bayrou, pentru a pune bazele unui nou partid european şi democrat. Printre ei s-au aflat Francesco Rutelli, preşedintele formaţiunii "Margherita", Gerard Deprerz, preşedintele Mişcării Cetăţenilor pentru Schimbare (Belgia), Josef Bradza, Secretarul general al "Cesta Zmeny" (Republica Cehă). În opinia liderilor prezenţi, Partidul Popular European nu mai răspunde visului european al fondatorilor săi. "PPE, apreciază G. Deprerz, s-a lăsat invadat de cele mai conservatoare forţe eurosceptice din Parlamentul European, acesta fiind motivul pentru care se doreşte crearea unui curent politic care să nu fie nici conservator, nici socialist, ci să fie democrat şi să poarte speranţa europeană".

În Italia, preşedintele Comisiei Europene, Romano Prodi şi-a dat acordul pentru crearea unui nou partid european de centru, un prim semn al viitoarei sale implicări pe scena politică italiană. Noul grup, al cărui nume nu a fost încă stabilit, va fi creat după alegerile pentru Parlamentul European (10-13 iunie) şi va reprezenta un rival pentru cele mai importante două grupuri din legislativul european: Partidul Popular European (centru-dreapta) şi Partidul Socialiştilor Europeni (PSE). În acest sens, Romano Prodi s-a întâlnit cu Graham Watson, liderul grupului liberal din Parlamentul European şi cu liderul UDF, Francois Bayrou. Crearea viitoarei formaţiuni politice a fost confirmată şi de Graham Watson, care a subliniat că noua formaţiune politică va apărea după alegerile europene din iunie.

▪ Partidul Socialist francez (PS)

Partidul Socialist francez şi-a lansat campania electorală la 9 mai, în prezenţa preşedintelui Partidului Socialiştilor Europeni, Poul Nyrup Rasmussen la a cărui alegere socialiştii francezi au avut o contribuţie însemnată. Liderul PS, Francois Hollande a pledat în favoarea unei "Europe putere" şi mai ales pentru o "Europă socială", tema centrală a campaniei PS. Socialiştii francezi doresc instituirea unui salariu minim european precum şi reducerea săptămânii de lucru la 35 de ore. De asemenea, ei se pronunţă în favoarea creării unui statut european pentru serviciile publice, secretarul PS insistând că nu este vorba despre "o aliniere la nivel comunitar a sistemelor de protecţie socială, ci de fixarea unor criterii de convergenţă socială".

Preşedintele socialiştilor europeni, Poul Nyrup Rasmussen a descris transformarea PSE pe care doreşte să îl angajeze în favoarea "unui adevărat partid politic european". "Construirea unei alianţe noi şi durabile de stânga în Europa, acesta este ambiţia mea", a subliniat preşedintele PSE. François Hollande a aprobat această iniţiativă, pledând în acelaşi timp şi pentru o politică de alianţă cu ecologiştii europeni, precum şi cu toate forţele progresiste. 

▪ Grupul partidelor comuniste şi socialiste

La Roma, 16 partide comuniste şi socialiste au lansat oficial noul Partid al Stângii Europene. Liderul comuniştilor italieni, Fausto Bertinotto a fost ales în unanimitate preşedintele noului partid, ale cărui obiective principale sunt pacea şi problemele sociale, Constituţia UE şi construirea unei platforme comune de campanie pentru alegerile europene din iunie.

"Stânga europeană trebuie să părăsească poziţiile defensive pe care s-a aflat mereu", a declarat F. Bertinotto al cărui partid "Rifondazione Comunista" împreună cu Partidul german al Socialismului Democratic şi cu Partidul Comunist Francez au fost iniţiatorii noii grupări politice. În opinia liderului comuniştilor europeni, noua stângă trebuie să rupă legăturile cu stalinismul, care acum reprezintă opresiunea. "Ruperea de stalinism are scopul de a elibera ideea de comunism, de opresiune şi de a privi către viitor. Trebuie să ne întoarcem la rădăcinile noastre pentru a merge mai departe", a declarat Fausto Bertinotto.

Noua formaţiune politică, al cărei obiectiv este consolidarea stângii radicale într-o Uniune extinsă, este alcătuită din partide comuniste din Austria, Republica Cehă, Estonia, Franţa, Germania, Grecia, Italia, Luxemburg, România, Slovacia, Spania şi Ungaria.

*

Sondajele de opinie preconizează o prezenţă scăzută la votul pentru Parlamentul European. Ultimele sondaje Eurobarometru, realizate în perioada februarie - aprilie, în vechile ţări membre UE şi, respectiv, în cele zece state aflate la vremea respectivă în curs de aderare (TA-10), plus ţările candidate, relevă că doar o treime dintre cei intervievaţi (34% în ţările UE-15 şi 32% în TA-10) sunt decişi să se prezinte la urne la apropiatele alegeri pentru Parlamentul European, programate pentru 13 - 14 iunie.

Potrivit analiştilor, rezultatele celor două sondaje, date publicităţii cu doar o lună înaintea alegerilor europene, sunt cu atât mai îngrijorătoare dacă sunt comparate cu sondajele realizate înaintea precedentelor alegeri pentru Parlamentul European, în 1999, când aproape şapte din zece europeni cu drept de vot se declarau decişi să se prezinte la urne, iar prezenţa la urne a fost în cele din urmă de numai 49%.

Cetăţenii vechilor state membre consideră că principalele teme ale campaniei pentru alegerile europene ar trebui să fie ocuparea forţei de muncă, problema imigraţiei şi combaterea criminalităţii. Grija pentru ocuparea forţei de muncă este împărtăşită şi de cetăţenii celor zece ţări devenite membre ale UE la 1 mai a.c., însă aceştia consideră că o altă temă importantă a campaniei electorale ar trebui să fie agricultura. Pe de altă parte, susţinerea populaţiei faţă de apartenenţa la UE a înregistrat o scădere în raport cu toamna anului trecut, în cele zece ţări ce au aderat la forul comunitar la 1 mai a. c. (de la 52% la 43%), în timp ce în vechile state membre susţinerea faţă de apartenenţa la Uniune s-a menţinut la acelaşi nivel (48%). Trebuie menţionat, însă, că este pentru prima dată când susţinerea faţă de apartenenţa la UE în noile ţări membre atinge un nivel mai scăzut decât în vechile state membre.

Deşi consideră că alegerile din iunie pentru Parlamentul European sunt foarte importante, europenii nu par foarte hotărâţi să se prezinte la urne. Pe ansamblul "celor 15", 66% dintre cei intervievaţi sunt total de acord sau tind să fie de acord cu faptul că "alegerile pentru Parlamentul European sunt foarte importante, PE având mai multă putere decât camerele inferioare ale parlamentelor naţionale". Numărul cel mai mare de alegători care consideră foarte importante alegerile europene se înregistrează în Grecia (86%), la polul opus aflându-se Marea Britanie (52%). 

În noile state membre (TA-10), majoritatea celor intervievaţi sunt de acord că alegerile europene sunt foarte importante, 40% fiind de acord cu această afirmaţie, iar 34% considerând doar într-o anumită măsură că ele sunt importante. Pentru comparaţie, la precedentul sondaj Eurobarometru, realizat în toamna anului 2003, doar 20% dintre cei intervievaţi erau de acord că alegerile din iunie 2004 pentru Parlamentul European sunt importante, iar 46% erau doar în parte de acord cu această afirmaţie, Ca şi la precedentul sondaj, slovenii şi ungurii sunt cei care acordă cea mai mare importanţă alegerilor europene, la cealaltă extremă situându-se estonienii. Deşi atât slovenii cât şi estonienii consideră în proporţie de 39% că alegerile pentru Parlamentul European sunt foarte importante, numărul celor care tind să fie de acord cu această afirmaţie reprezintă doar 20% din electoratul estonian, faţă de 39% din electoratul sloven.

În ceea ce priveşte intenţia de a participa la vot, sondajele Eurobarometru relevă că pe ansamblul "celor 15", doar 34% dintre alegători sunt decişi să se prezinte la urne. Potrivit sondajului, cei mai mulţi alegători care se vor prezenta la vot sunt în Grecia (66%) şi Danemarca (62%), în schimb, în Marea Britanie şi în Austria se prefigurează cea mai slabă prezenţă la urne (23%). De asemenea, doar trei ţări (Grecia, Danemarca şi Luxemburg) ar putea înregistra o prezenţă la vot de peste 50%.

În TA-10 situaţia este asemănătoare. Deşi admit că alegerile europene sunt importante, alegătorii nu sunt decişi să se prezinte la urne. Pe ansamblul acestor zece ţări, 44% dintre cei intervievaţi au declarat că ar putea participa la vot, în timp ce 23% spun că, probabil, nu vor vota, iar 21% au declarat că este puţin probabil că se vor prezenta la urne. Potrivit sondajului, majoritatea maltezilor (74%), ciprioţilor (60%), ungurilor (60%) şi slovenilor (54%) au afirmat că, probabil, vor participa la vot. Estonienii, în schimb, sunt cel mai puţin decişi (35%) să se prezinte la urne.

Date fiind temerile legate de extinderea UE, sondajul relevă că cetăţenii vechilor state membre consideră că principalele teme ale campaniei pentru alegerile europene ar trebui să fie ocuparea forţei de muncă, problema imigraţiei şi combaterea criminalităţii. Francezii sunt cei care îşi fac cele mai multe probleme în ceea ce priveşte ocuparea forţei de muncă, în timp ce britanicii consideră că problema imigraţiei este cea mai importantă, iar olandezii cred că tema principală a campaniei dinaintea alegerilor europene ar trebui să fie combaterea criminalităţii.

Sondajele indică, de asemenea, că încrederea cetăţenilor în instituţiile europene şi susţinerea lor faţă de moneda unică s-au menţinut în raport cu precedentul sondaj Eurobarometru, în schimb, se remarcă în general o scădere a încrederii în organismele politice naţionale şi a optimismului populaţiei din noile state membre în legătură cu avantajele apartenenţei la forul comunitar. Sondajele Eurobarometru relevă, de asemenea, că susţinerea cetăţenilor faţă de extinderea UE a scăzut simţitor atât în vechile cât şi în noile state membre ale Uniunii. De remarcat, însă, că, pentru prima dată, pe ansamblul ţărilor fostei UE-15, susţinerea populaţiei faţă de extindere a scăzut cu 5% (de la 47% la 42%) faţă de precedentul sondaj Eurobarometru. O scădere semnificativă a susţinerii cetăţenilor faţă de extindere, în raport cu precedentul sondaj, s-a înregistrat în Germania, cu 10 procente, de la 38% la 28%, germanii dovedindu-se astfel cei mai sceptici faţă de extinderea forului comunitar. Pe de altă parte, susţinerea populaţiei faţă de apartenenţa la UE a înregistrat o scădere în raport cu toamna anului trecut, în cele zece ţări ce au aderat la forul comunitar la 1 mai a.c. (de la 52% la 43%), în timp ce în vechile state membre susţinerea faţă de apartenenţa la Uniune s-a menţinut la acelaşi nivel (48%). Scăderile cele mai mari s-au înregistrat în Cipru (-17%), Letonia (-13%), Slovacia (-10%), Ungaria (-10%) şi Polonia (-10%).

Chiar şi aşa, însă, jumătate din cetăţenii chestionaţi susţin că apartenenţa la UE este un lucru bun. Eurobarometrul realizat la cererea Comisiei Europene mai arată că atât în vechile, cât şi în noile ţări membre a crescut sprijinul pentru politica externă şi de apărare comună şi că 63% dintre cetăţenii UE susţin ideea unei Constituţii Europene. Dacă în Europa "celor 15" cetăţenii sunt mult mai optimişti în privinţa situaţiei economice a ţărilor lor şi mai puţin în privinţa situaţiei lor personale, cei din cele zece state nou venite sunt pesimişti în legătură cu perspectivele economice ale anului în curs. Eurobarometrul semnalează atât în rândurile vechilor membri, cât şi ale celor noi ai UE o atitudine mai degrabă pesimistă faţă de perspectivele dezvoltării economice în anul 2005.

Sondajul relevă, de asemenea, o menţinere în raport cu precedentul sondaj a încrederii cetăţenilor în Parlamentul European şi a sprijinului pentru moneda unică. Încrederea în Comisia Europeană a înregistrat o creştere cu 1% faţă de toamna anului trecut, în schimb, se constată o diminuare a încrederii cetăţenilor actualei UE-25 în organismele politice naţionale.

Majoritatea persoanelor intervievate în noile state membre UE s-au declarat convinse că deciziile Parlamentului European au un impact mai mare asupra vieţii lor zilnice decât deciziile organismelor politice naţionale (31% sunt total de acord cu această afirmaţie, iar 31% sunt parţial de acord). Pe ansamblul TA-10, doar 18% dintre cetăţeni au o opinie opusă, iar 20% au declarat că nu au nici o opinie în acest sens. Parlamentul European se bucură de cel mai mare prestigiu în Slovenia şi în Ungaria. Pentru comparaţie, în ţările fostei UE-15, doar 44% dintre cei intervievaţi cred că deciziile legislativului european au un impact mai mare asupra lor decât deciziile organismelor politice naţionale.

Sondajul a fost realizat pe un eşantion de 16.216 persoane în ţările fostei UE-15 şi de 12.124 persoane în ţările care au aderat la Uniune la 1 mai a.c. Marja de eroare estimată este de 3,1%, respectiv 3,2%.

